Gales: pal Plaid Cymru l’obietîf al reste la indipendence
E je stade Elin Jones, ministre galese pai afârs agricui, la prime rapresentante dal partît nazionalist Plaid Cymru a partecipâ a di une riunion dal Consei dai ministris de Union Europeane. Cun di fat, sei la rapresentante galese, sei la cuintripart scozese, a àn compagnât a Bruxelles il ministri britanic impegnât inte discussion su la gnove politiche agricule comunitarie, ancje se cence dirit di intervignî intant de riunion. Dîs agns indaûr il Gales nol jere propit, in dì di vuê almancul al è dentri inte stanzie – e à declarât la Jones – ma il puest just pal Gales al è ator de taule. Une volte ator de taule no jerin nancje Malta o la Letonie che invezit cumò a son, duncje – e à zontât la ministre galese – la strade juste par rivâ a di un tant e je chê de indipendence. Par intant, dut câs, il Plaid Cymru che al è al guvier dal Gales adun cui laburiscj, al è daûr a lavorâ pal referendum che dentri dal 2011 al varès di trasformâ la Assemblee Nazionâl Galese tun vêr Parlament e incressi il nivel di autoguvier dal Gales.
Font: BBC News, 01/04/08
fur_Latn fur_Latn eng_Latn